b'\n_START_ARTICLE_\nIvironin Jumalan\xc3\xa4iti\n_START_PARAGRAPH_\nIvironin Jumalan\xc3\xa4idin ikoni on muunnelma ns. Tienn\xc3\xa4ytt\xc3\xa4j\xc3\xa4-ikonista._NEWLINE_Perim\xc3\xa4tiedon mukaan t\xc3\xa4m\xc3\xa4nkin ikonin alkuper\xc3\xa4isen mallin valmisti apostoli ja evankelista Luukas. Tarinan mukaan ikonoklasmin aikaan 800-luvulla er\xc3\xa4s leskinainen laittoi ikonin mereen Nikeassa. Erilaisten vaiheiden ja ihmeiden kautta ikonin sitten l\xc3\xb6ysiv\xc3\xa4t Athoksen munkit, jotka sijoittivat sen vuonna 999 Ivironin luostariin Athokselle, miss\xc3\xa4 se edelleen on._NEWLINE_Ikonista on kuuluisia kopioita Ven\xc3\xa4j\xc3\xa4ll\xc3\xa4 muun muassa Valdain luostarissa Novgorodin hiippakunnassa._NEWLINE_Ortodoksinen kirkko viett\xc3\xa4\xc3\xa4 Jumalan\xc3\xa4idin juhlaa Ivironin ikonin muistoksi vuosittain lokakuun 13. p\xc3\xa4iv\xc3\xa4._NEWLINE_Ikonin nimi viittaa Ivironin luostariin, joka puolestaan on saanut nimens\xc3\xa4 georgialaisten perustajiensa mukaan. Iveria eli Kaukasian Iberia oli nykyisen Georgian alueella aikanaan sijainnut kuningaskunta.'